b'\n_START_ARTICLE_\nAbenida Quirino\n_START_SECTION_\nKasaysayan\n_START_PARAGRAPH_\nItinayo ang Abenida Quirino noong unang bahagi ng ika-labinsiyam na dantaon sa panahon ng pananakop ng mga Kastila. Unang itinayo ang bahaging Karugtong ng Abenida Quirino sa Paco bilang Calle Canonigo. Ang daang patungong Tulay ng Nagtahan ay isa pa lamang makipot na kalye na tinatawag na Calle Luengo._NEWLINE_Pagpasok ng dekada-1920, sa ilalim ng Pamahalaang Insular ng Estados Unidos, itinayo ang daang mula Plaza Dilao hanggang Ilog Pasig at Santa Mesa. Tinawag itong Kalye Tomas Claudio (o Daang Paco\xe2\x80\x93Santa Mesa), mula kay Tomas Mateo Claudio, bayaning Pilipino noong Unang Digmaang Pandaigdig. Alinsunod sa Burnham Plan para sa Maynila, pinahaba ang daan upang maidugtong ito sa Bulebar Harrison (Harrison Boulevard), isang lansangan na dumadaan nang patimog-kanluran mula Calle Herr\xc3\xa1n (Kalye Pedro Gil ngayon) hanggang Bulebar Dewey (Bulebar Roxas ngayon). Kalaunan, ang kabuuan ng lansangan na bumubuo sa bahagi ng Daang Palibot Blg. 2 ay pinangalanang Abenida Quirino, mula kay Elpidio Quirino, ika-anim na pangulo ng Pilipinas.'